Sagedderkopp

Sagedderkopp (Cnephalocotes obscurus) er en av edderkoppene i gruppen mattevevere og dvergedderkopper (Linyphiidae).

Utseende  
Sagedderkopp er en liten, svart edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. 

Sagedderkopp er den eneste norske arten fra denne slekten, men hører til gruppen av dvergedderkopper som er små og ensfarget mørke, og dermed ligner hverandre mye. For sikker artsbestemmelse kreves ofte nærmere undersøkelse av de kjønnsmodne edderkoppens kjønnsorganer, hos hunner epigynet og hos hanner pedipalpenes siste ledd. Hannene av denne arten har svært karakteristiske pedipalper som er uvanlig store, har en rett, tannet overside og et langt, snodd, trådformet vedheng. Artens svært mørke farge er også et bra kjennetegn.

Litteratur 
 W. Nentwig, A. Hänggi, C. Kropf & T. Blick (Hrsg.): Spinnen Mitteleuropas – Bestimmungsschlüssel, slekten (gattung) Cnephalocotes (tysk)

Eksterne lenker 
 
 Dvergedderkopper – edderkopper.net (norsk)

Mattevevere og dvergedderkopper
Dyr formelt beskrevet av John Blackwall
Edderkoppdyr formelt beskrevet i 1834